Zásahy hliadok MsP v 42. týždni 
	V týždni od 18. októbra do 24. októbra 2010 preverovali hliadky mestskej polície v hlavnom meste 2282 udalostí. Medzi nimi bolo aj 258 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však patrili zistené a riešené priestupky v oblasti bezpečnosti a plynulosti v cestnej premávke a tých bolo 1602. Na miestach vyhradených pre zdravotne postihnutých občanov bez oprávnenia parkovať na nich zanechali svoje vozidlá dvaja motoristi.
	V oblasti porušení pravidiel verejného poriadku zistili a riešili hliadky mestskej polície 16 priestupkov a majitelia psov nerešpektovaním zákona, prípadne všeobecne záväzných nariadení, ktorými sa upravujú niektoré podmienky chovu psov tieto porušili 37 krát. Čistota a poriadok na verejných priestranstvách bola ľahostajná pre 77 priestupcov.
	Neporiadok okolo kontajnerových stojísk zistili hliadky v 14 prípadoch. Pravidlá ambulantného predaja a trhového poriadku nerešpektovalo 12 predávajúcich. 11 priestupkov súviselo s nedodržaním stanovených prevádzkových hodín a 31 priestupkov majú na svedomí motoristi, ktorí si trávnaté plochy zamenili za miesto zaparkovania pre svoje motorové vozidlo. 
	V pešej zóne bratislavského Starého Mesta riešili v priebehu týždňa hliadky mestskej polície 25 porušení. Napriek zákazu konzumácie alkoholických nápojov na verejných priestranstvách si tieto doprialo 87 priestupcov. Prípady obťažovania okoloidúcich sa vyskytli 13 krát.
	Na príslušné úrady bolo nahlásených 5 starých vozidiel. Fajčiari, ktorí napriek zákazu fajčili na zastávkach mestskej hromadnej dopravy do štatistiky mestskej polície prispeli 35 krát.
	Najviac priestupkov v sledovanom týždni zistili a riešili hliadky mestskej polície na Námestí SNP a to 55. Blokovacie zariadenia na nesprávne parkujúcich vozidlách si našlo 781 motoristov a 186 vodičov si po odtiahnuté vozidlá muselo zájsť do areálov odťahovacích služieb.